KOMISIJAS PAZIŅOJUMS PADOMEI Finanšu informācija par Eiropas Attīstības fondu /* COM/2014/0350 final */





KOMISIJAS PAZIŅOJUMS PADOMEI Finanšu informācija par Eiropas Attīstības fondu 1. Priekšvārds Saskaņā ar Iekšējā nolīguma[1] 7. panta 3. punktu un 10. EAF finanšu regulas[2] 57. panta 3. un 4. punktu Komisija šajā dokumentā izklāsta 2014. un 2015. finanšu gadam paredzamās saistības, maksājumus, kā arī aicinājumus veikt iemaksas, ņemot vērā Eiropas Investīciju bankas (EIB) prognozes attiecībā uz ieguldījumu mehānismu. Šajā dokumentā izklāstīta EAF (8. līdz 10. EAF) finanšu izpilde par 2013. gadu un izpildes aplēses attiecībā uz laikposmu no 2014. gada līdz 2015. gadam. Finansējot EAF, dalībvalstis veic tiešas iemaksas Eiropas Investīciju bankā 9. EAF un 10. EAF instrumentiem, kuru pārvaldību nodrošina EIB (ieguldījumu mehānisms un procentu likmju subsīdijas). Pārējiem instrumentiem, tostarp agrākiem EIB pārvaldītiem instrumentiem (riska kapitāls un procentu likmju subsīdijas), iemaksas pārskaita Komisijai. 2. Ievads Komisija un EIB katrai ĀKK[3] un AZT[4] valstij ir atjaunojušas paredzamās 2014. un 2015. finanšu gada saistības un maksājumus. Īpaša uzmanība pievērsta maksājumu novērtējumam, lai sasniegtu šādus divus mērķus: pirmkārt, palīdzēt dalībvalstīm rezervēt iespējami precīzākas summas savos valsts budžetos, otrkārt, nodrošināt, lai EAF būtu pieejams pietiekams finanšu resursu apjoms, lai izvairītos no līdzekļu nepietiekamības problēmām. Saskaņā ar 7. pantu Iekšējā nolīgumā par 10. EAF[5] un Finanšu regulas[6] 57. panta 5. punktu šajā dokumentā norādītās prognozes tiks pārskatītas 2014. gada oktobra paziņojumā. Turpmākajā diagrammā sniegts vispārējs pārskats par saistībām un maksājumiem, kas veikti iepriekšējos gados un gaidāmi laikposmā no 2014. gada līdz 2015. gadam (Komisijai un EIB). Bruto saistības un maksājumi – tendence 1999.–2015. gada laikposmā (miljonos EURO)[7] Eiropas Attīstības fondu izlietojums 2013. gada 31. decembrī (saistības, maksājumi un finanšu stāvoklis). 1., 2. un 3. pielikumā uzrādītas attiecīgi 2013. gadā reģistrētās faktiskās saistības, maksājumi un finansiālā situācija salīdzinājumā ar 2013. gada oktobrī veiktajām prognozēm[8]. 3. Finanšu prognozes 2014. un 2015. gadam Turpmākajā tabulā sniegta atjaunināta informācija, pamatojoties uz mūsu jaunākajām prognozēm. 4. Finanšu izpildes prognozes 2014. un 2015. finanšu gadam Atjaunināto prognožu rezultāti ir sniegti 1.–3. pielikumā. Atjauninātajās 2014. gada prognozēs ir apstiprinātas dalībvalstu iemaksas EAF 2014. gadam 3250 miljonu euro apmērā atbilstoši Padomes 2013. gada oktobra lēmumam[9]. Jānorāda, ka sakarā ar EIB lūgumu atcelt 2014. gadā veicamās iemaksas trešo daļu un saistībā ar to maksājumu palielinājumu, kurus Komisija veica 2013. gadā un kuri plānoti 2014. gadā, tādējādi attaisnojot finanšu līdzekļu vajadzību pieaugumu, EIB atceltā summa ir pārnesta uz Komisiju. Tas nozīmē, ka galīgais dalībvalstīm adresētais pieprasījums ir 3144 miljoni euro Komisijai un 106 miljoni euro Eiropas Investīciju bankai (skatīt 4. pielikumu sīkākai informācijai par 2014. gada iemaksu pieprasījumiem). Attiecībā uz 2015. gadu mēs prognozējam, ka dalībvalstu iemaksu robežvērtība būs 3300 miljoni euro Komisijai un 300 miljoni euro – Eiropas Investīciju bankai. Jānorāda, ka šie skaitļi ir iepriekšēja prognoze un tie jāinterpretē ar piesardzību. Komisija un EIB veiks jaunas ticamākas prognozes vasaras beigās. Tās tiks izklāstītas oktobra paziņojumā. [1] Padomē sanākušo dalībvalstu valdību pārstāvju Iekšējais nolīgums par Kopienas palīdzības finansēšanu saskaņā ar daudzgadu finanšu shēmu laikposmam no 2008. gada līdz 2013. gadam atbilstīgi ĀKK – EK Partnerattiecību nolīgumam un par finansiālās palīdzības piešķiršanu aizjūras zemēm un teritorijām, uz ko attiecas EK līguma ceturtā daļa, OV L 247, 9.9.2006., 32. lpp. [2] Padomes 2008. gada 18. februāra Regula (EK) Nr. 215/2008 par Finanšu regulu, ko piemēro 10. Eiropas Attīstības fondam. [3] Āfrikas, Karību jūras reģiona un Klusā okeāna valstis. [4] Aizjūras zemes un teritorijas. [5] OV L 247, 9.9.2006., 32. lpp. [6] Padomes 2008. gada 18. februāra Regula (EK) Nr. 215/2008 par Finanšu regulu, ko piemēro 10. Eiropas Attīstības fondam. [7] Laikposmam no 2014. gada līdz 2015. gadam, prognozētās summas. [8] COM(2013) 735. [9] Padomes 2013. gada 7. novembra lēmums, Padomes dokuments 15699/13.